સંધાણા ફાર્મહાઉસમાંથી આંતરરાષ્ટ્રીય કોલ સેન્ટર પકડાયું : 8 યુવક ઝડપાયા
અમેરિકા અને કેનેડામાં કોલ કરીને લોન આપવાના બહાને વિદેશીઓ પાસેથી નાણાં પડાવતી અમદાવાદની ઠગ ટોળકીને અમદાવાદ આરઆરસેલ અને ખેડા એલસીબીની ટીમે ખેડા હાઈવે પરના સંધાણા ગામ પાસેથી ઝડપી પાડી હતી. માતરના સંધાણા સીમમાં આવેલા એક ફાર્મ હાઉસમાં ગેરકાયદે કોલ સેન્ટર ચલાવીને વિદેશીઓને છેતરતી ટોળકીના આઠ ઇસમોને પોલીસે દબોચી લીધા હતા. આ કોલસેન્ટર ચલાવનાર હિંમતનગરનો ઇસમ ફરાર થઇ ગયો હતો. પોલીસે કુલ રૂ. ૧.૩૮ લાખનો મુદ્દામાલ જપ્ત કર્યો છે.
સંધાણા નેશનલ હાઇવે નં ૮ રોડ પર આવેલ હોટલ સમ્રાટની બિલકુલ પાછળના ભાગે આવેલા એક ફાર્મ હાઉસમાં ગેરકાયદે કોલસેન્ટર ચાલે છે. તેવી બાતમી આર.આર. સેલ અમદાવાદ અને ખેડા એલસીબી પોલીસને મળી હતી. જેના આધારે તેઓએ સંયુકત ટીમ બનાવીને ફાર્મહાઉસ પર બુધવારે વહેલી પરોઢે ૪ કલાકે દરોડો પાડયો હતો. દરોડા દરમિયાન પોલીસે રૂમમાં ચાર ટેબલ પર ૪ કમ્પ્યુટર સેટપર બે ઇસમો કાનમાં હેડ ફોન ભરાવીને કંઇક બોલતા અને કોલીંગ સાથે ઝડપી પાડયા હતા. બાકીના છ ઇસમો ગાદલાંમાં સૂતા સૂતા કોલીંગ કરતાં પકડાયા હતા. પોલીસે મુનાફ મોઇનુદ્દીન શેખ(અમદાવાદ), ઉવેજઅહેમદ સઇદઅહેમદ શેખ(અમદાવાદ), તન્વીરહુસેન મલેક (કલોલ), નઇમશાહ હમીદશાહ દિવાન (અમદાવાદ), નિસર્ગ ઠક્કર ( અમદાવાદ), ધર્મેશ બારોટ (અમદાવાદ), ધ્વનીત રાજપૂત ( અમદાવાદ), જોહનજરૂમી કિશ્વિયન (કેરળ)ની અટકાયત કરી છે.
મેજિક જેકથી અમેરિકામાં કોલ થતા હતા
આંતરરાષ્ટ્રિય કોલ સેન્ટરમાં ઝડપાયેલા ઇસમો ખાસ કરીને મેજિક જેકથી અમેરિકનો સાથે વાત કરતા હતા. આ એક પ્રકારનું ડિવાઇઝ છે. જેને મુખ્ય પીસી સાથે કનેકટ કરીને તેમાં હાઇસ્પીડના કોઇ પણ કંપનીના કનેશન સાથે ઇનટરનેટ સાથે કનેક્ટ કરીને વાત કરી શકાય છે. જેથી વાત કરવામાં કોઇ પણ પ્રકારનું ડિસ્બનસ આવે નહીં. તેમ પોલીસ અધિકારી વી.જે.રાઠોડે જણાવ્યું હતું.
કોર્ટમાં રજૂ કરીને રિમાન્ડ મેળવાશે
આ સંદર્ભે ખેડા એલસીબી પીએસઆઇ આર.કે.રાજપુતે જણાવ્યું હતું કે, આ કેસની તપાસ એલસીબી પીઆઇ વી.જે. રાઠોડ ચલાવી રહ્યા છે. ગેરકાયદે કોલસેન્ટરમાં પકડાયેલા આઠ ઇસમો રોજના ૧૫૦ થી ૨૦૦ કોલ કરતાં હતાં. આરોપીઓને ઇગ્લીશમાં વાર્તાલાપ કરીને લોન માટે કન્વીસ કરતાં હતા. તેઓએ અત્યાર સુધી કેટલા વિદેશીઓ પાસે ઠગાઇ કરી છે. આ ગુનામાં અન્ય આરોપીઓની તપાસ સહિત અન્ય તપાસ માટે તમામ આરોપીઓને ગુરૂવારે કોર્ટમાં રજૂ કરીને રિમાન્ડ મેળવવાની તજવીજ હાથ ધરવામાં આવશે.
પકડાયેલા ઇસમોએ સ્ક્રિપટ ગોખી નાખી હતી
સંધાણામાંથી પકડાયેલા ઇસમો પૈકી ત્રણથી ચાર યુવકો અગાઉ કાયદેસરના કોલીંગ સેન્ટરમાં કામ કરતા હતા. જેથી તેઓએ ઓછા સમયમાં ઝડપથી નાણાં કમાવવા માટે આ યુકિત કરી હોય તેવું પ્રાથમિક રીતે લાગી રહ્યું છે. આ ઝડપયેલા ઇસમો પૈકી ત્રણ ચાર યુવકો માત્ર પાંચ, સાત અને દસ ચોપડી જ ભણેલા છે. પરંતુ તેઓએ કોલસેન્ટરોમાં જઇને સ્ક્રિપટ ગોખી નાંખી હતી. જે મુજબ તેઓ ગ્રાહક સાથે વાત કરતા હતા. જયારે કેટલાક ડિપ્લોમા કરેલા યુવકો પણ છે. તેમ પણ પીએસઆઇએ જણાવ્યું હતું. હાલમાં અમદાવાદ, વડોદરા જેવા શહેરોમાં બોગસ કોલ સેન્ટરોને લઇને પોલીસ દ્વારા વધારે કડક કાર્યવાહી કરવાની કામગીરી શરૂ કરી છે. જેથી આવા ઇસમો પોલીસની નજર ચુકવીને સલામત એવા ગામડા જેવા સ્થળોને પસંદ કરી રહ્યાં છે. જે આ વાત પરથી સ્પષ્ટ થાય છે.